
AVIZ
asupra propunerii legislative pentru modificarea şi completarea Ordonanţei de Urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale

În conformitate cu prevederile art. 95 din Regulamentul Camerei Deputaților, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de Urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale,  trimisă cu  adresa  nr. Plx 246/2022 din 4 mai 2022 și înregistrată cu nr. 4c-1/207 din 5 mai 2022.
Senatul, în calitate de primă Cameră sesizată, a respins propunerea legislativă în ședința din data de 2 mai 2022. 
Conform dispoziţiilor art.75 din Constituţia României, republicată şi ale  art. 92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Potrivit reglementărilor art. 62, art. 54 alin. (3) teza I și art. 133,  din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în ședința din data de 8 septembrie 2026.
Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale. Potrivit expunerii de motive, iniţiativa vizează instituirea posibilităţii ca minorii cu capacitate de muncă să poată să îşi desfăşoare munca sub forma unui PFA/întreprinderi individuale. De asemenea, în vederea simplificării procedurii de înregistrare cu privire la sediu, atunci când nu există un sediu distinct de domiciliu, nu mai este necesară prezentarea vreunui înscris prin care să se stabilească sediul profesional (cum ar fi un contract de comodat sau de închiriere).
Membrii Comisiei au examinat propunerea legislativă supusă avizării, expunerea de motive, avizul favorabil, cu observații și propuneri al Consiliului Legislativ, nr 277 din           data de 21 martie 2022, avizul nefavorabil al Consiliului Economic și Social, nr.1.242 din data de 01 martie 2022, precum și punctul de vedere al Guvernului României, care susține adoptarea inițiativei legislative, cu observații și propuneri.
În urma dezbaterilor, Comisia pentru politică economică, reformă şi privatizare a hotărât, cu majoritate de voturi (1 vot împotrivă  și o abținere)  avizarea nefavorabilă a propunerii legislative pentru modificarea şi completarea Ordonanţei de Urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale.
În raport de obiectul şi conţinutul reglementării, propunerea legislativă  face parte din categoria legilor ordinare. 

